Evel meur a yezh Stad eo an italianeg modern ur rannyezh hag he  deus graet berzh er-maez eus he fastell-vro, rannvro Toskana. Ar rannyezh toskan, an hini komzet ha skrivet e kêrioù Firenze, Pisa ha Siena, a zo aet da vezañ yezh Italia a-bezh, peogwir eo an hini vrudetañ e-keñver ar sevenadur hag dreist-holl al lennegezh.  E toskaneg eo bet skrivet levrioù Dante Alighieri, Petrarca ha Bocaccio a vez sellet outo evel an tri skrivagner italianek brasañ.  Brud Firenze, ur gaer a geoded, galloudus ha pinvidik a-gozh, kentañ kêrbenn Italia, a zo bet ur fed a-bouez ivez.